(ສພຊ) ວັນທີ 15 ທັນວາຜ່ານມາ, ທີ່ຫ້ອງຮັບແຂກສະພາແຫ່ງຊາດ ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ໄດ້ຕ້ອນຮັບການເຂົ້າຢ້ຽມຂໍ່ານັບຂອງທ່ານ ໂອກາວະ ໂຕຊິໂອະ (OGAWA Toshio) ຮອງປະທານສະພາສູງຍີ່ປຸ່ນ ພ້ອມດ້ວຍຄະນະ ໃນໂອກາດທີ່ເດີນທາງມາຢ້ຽມຢາມ ແລະ ເຮັດວຽກຢູ່ ສປປລາວ ຢ່າງເປັນທາງການ ໃນລະຫວ່າງວັນທີ 14-17 ທັນວາ 2019 ເພື່ອສືບຕໍ່ສົ່ງເສີມສາຍພົວພັນມິດຕະພາບ ແລະ ການຮ່ວມມືອັນດີງາມທີ່ມີມາແຕ່ດົນນານ ຂອງສອງປະເທດລາວ-ຍີ່ປຸ່ນເວົ້າລວມ, ເວົ້າສະເພາະແມ່ນລະຫວ່າງສະພາແຫ່ງຊາດລາວ ແລະ ສະພາສູງຍີ່ປຸ່ນ ເພື່ອພົບປະແລກປ່ຽນບົດຮຽນໃນການປະຕິບັດພາລະບົດບາດ, ສິດ ແລະ ໜ້າທີ່ ໃນຂົງເຂດວຽກງານນິຕິບັນຍັດລະຫວ່າງສະພາແຫ່ງຊາດລາວ ກັບສະພາສູງຍີ່ປຸ່ນ.
ໂອກາດນີ້, ທ່ານ ນາງ ປານີ ຢາທໍ່ຕູ້ ໄດ້ສະແດງຄວາມຍິນດີຕ້ອນຮັບ ແລະ ຕີລາຄາສູງຕໍ່ສາຍພົວພັນມິດຕະພາບ ການຮ່ວມມືລາວ-ຍີ່ປຸ່ນ, ຍີ່ປຸ່ນ-ລາວ ທີ່ມີມາແຕ່ດົນນານ ເຊິ່ງໄດ້ຮັບການເພີ່ມພູນຄູນສ້າງ ແລະ ພັດທະນາຂຶ້ນຢ່າງບໍ່ຢຸດຢັ້ງ ພ້ອມທັງສະແດງຄວາມຂອບໃຈຕໍ່ການຊ່ວຍເຫລືອເພື່ອການພັດທະນາບັນດາພື້ນຖານໂຄງລ່າງ, ການສ້າງຊັບພະຍາກອນມະນຸດ ແລະ ການສົ່ງອາສາສະໝັກ ແລະ ຊ່ຽວຊານໄປປະຕິບັດໃນຂະແໜງການຕ່າງໆ ພ້ອມທັງສະເໜີໃຫ້ມີການສືບຕໍ່ການແລກປ່ຽນການຢ້ຽມຢາມ ແລະ ໄປມາຫາສູ່ກັນ ລະຫວ່າງສະພາແຫ່ງຊາດລາວ ແລະ ລັດຖະສະພາຍີ່ປຸ່ນ ໂດຍສະເພາະໃນລະດັບກຳມາທິການ, ຄະນະເລຂາທິການ ແລະ ຄະນະມິດຕະພາບລັດຖະສະພາລາວ-ຍີ່ປຸ່ນ, ຍີ່ປຸ່ນ-ລາວ ຂຶ້ນສູ່ຄຸນນະພາບ ແລະ ແທດເໝາະຕົວຈິງຫລາຍ; ສະເໜີໃຫ້ສະພາສູງ ກໍຄືສະພາຜູ້ແທນລາສະດອນ (ສະພາຕ່ຳ) ຊ່ວຍຈັດຊ່ຽວຊານທາງດ້ານການເງິນ ເພືື່ອມາປາຖະກະຖາບົດຮຽນກ່ຽວກັບນະໂຍບາຍອະສັງຫາລິມະຊັບຂອງຍີ່ປຸ່ນ, ວຽກງານອາກອນ, ອາກອນຊົມໃຊ້, ອາກອນກຳໄລ, ອາກອນຊັບສິນ ແລະ ທີ່ດິນ ແລະ ອາກອນສິ່ງແວດລ້ອມໃຫ້ແກ່ສະມາຊິກສະພາແຫ່ງຊາດ ແລະ ວິຊາການຂອງສະພາແຫ່ງຊາດ; ສະເໜີໃຫ້ທ່ານຮອງປະທານສະພາສູງຊຸກຍູ້ໃຫ້ມີການແລກປ່ຽນເຊິ່ງກັນ ແລະ ກັນ ໂດຍໃຫ້ມີການຈັດກອງປະຊຸມສຳມະນາ, ປາຖະກະຖາຮ່ວມກັນໃນຫົວຂໍ້ສະເພາະໃດໜຶ່ງທີ່ຝ່າຍລາວມີຄວາມສົນໃຈ ເພື່ອຍົກລະດັບຂີດຄວາມສາມາດຂອງສະມາຊິກສະພາແຫ່ງຊາດ ຕະຫລອດຮອດພະນັກງານວິຊາການທີ່ເປັນເສນາທິການໃຫ້ແກ່ສະພາແຫ່ງຊາດລາວ; ສືບຕໍ່ໃຫ້ການສະໜັບສະໜູນເຊິ່ງກັນ ແລະ ກັນ ໃນເວທີລັດຖະສະພາພາກພື້ນ ແລະ ສາກົນ ເພື່ອປະກອບສ່ວນເຂົ້າໃນການເສີມສ້າງສັນຕິພາບ, ສະຖຽນລະພາບໃນການພັດທະນາແບບຍືນຍົງໃນຂົງເຂດພາກພື້ນ ແລະ ສາກົນ.
ໂອກາດດຽວກັນ, ທ່ານ ໂອກາວະ ໂຕຊິໂອະ ໄດ້ສະແດງຄວາມຂອບໃຈຕໍ່ການຕ້ອນຮັບຢ່າງອົບອຸ່ນຂອງສະພາແຫ່ງຊາດ ພ້ອມທັງລາຍງານໃຫ້ຮູ້ວ່າປະເທດລາວເປັນປະເທດທຳອິດທີ່ທ່ານມາຢ້ຽມຢາມ ຫລັງຈາກທີ່ໄດ້ຮັບຕໍາແໜ່ງເປັນຮອງປະທານສະພາສູງຍີ່ປຸ່ນໃນເດືອນສິງຫາຜ່ານມາ ແລະ ສະແດງຄວາມເປັນຫ່ວງເປັນໃຍຕໍ່ປະຊາຊົນທີ່ປະສົບໄພທາງທຳມະຊາດຢູ່ ສປປລາວ ໃນໄລຍະຜ່ານມາ, ພ້ອມທັງເຊີດຊູສາຍພົວພັນມິດຕະພາບ ແລະ ການຮ່ວມມືລາວ-ຍີ່ປຸ່ນ, ຍີ່ປຸ່ນ-ລາວ ໃຫ້ໄດ້ຮັບການພັດທະນາຍິ່ງໆຂຶ້ນ ໂດຍສະເພາະເສດຖະກິດ, ການເມືອງ, ການໄປມາຫາສູ່ກັນ ແລະ ການຊ່ວຍເຫລືອເຊິ່ງກັນ ແລະ ກັນ ເພື່ອເປັນການຜັນຂະຫຍາຍຄູ່ຮ່ວມຍຸດທະສາດໃຫ້ໄດ້ຮັບການຂະຫຍາຍຕົວຍິ່ງໆຂຶ້ນ; ພ້ອມນັ້ນ, ຍັງໄດ້ລາຍງານໃຫ້ຮູ້ອີກຕື່ມວ່າ: ໃນປີ 2020 ຍີ່ປຸ່ນຈະໄດ້ຈັດງານມະຫະກຳກິລາໂອລິມປິກ ແລະ ພາລາລິມປິກເກມ ແລະ ໃນປີ 2025 ຈະຈັດງານສະເຫລີມສະຫລອງ 70 ປີ ແຫ່ງສາຍພົວພັນມິດຕະພາບຍີ່ປຸ່ນ-ລາວ, ລາວ-ຍີ່ປຸ່ນຕື່ມອີກ.
ວັນຕໍ່ມາ, ຄະນະຜູ້ແທນສະພາສູງຍີ່ປຸ່ນ ຍັງໄດ້ເຂົ້າຢ້ຽມຂໍ່ຳນັບທ່ານ ພັນຄຳ ວິພາວັນ ຮອງປະທານປະເທດ ແຫ່ງ ສປປລາວ ທີ່ສຳນັກງານປະທານປະເທດ ເພື່ອລາຍງານຈຸດປະສົງຂອງການມາຢ້ຽມຢາມໃນຄັ້ງນີ້້; ພ້ອມນັ້ນ, ຍັງຢ້ຽມຢາມພື້ນຖານການພັດທະນາເສດຖະກິດ-ສັງຄົມ ແລະ ສະຖານທີ່ທາງວັດທະນະທຳ ຢູ່ນະຄອນຫລວງວຽງຈັນ.